
Egymás hálójában -- Barabás és Shylock távolítandó rokonsága

        Shakespeare és Marlowe egymásra gyakorolt hatása régóta a tudományos gondolkodás tárgya. Jelentős azoknak az irodalmi feltevéseknek a súlya, amelyek kettejük műveit szoros összefüggésekben szemlélik, de ezek gyakorta nem a tisztánlátást segítik, hanem egy sűrűn szőtt érvrendszer hálójába való gabalyodást erősítik. A máltai zsidó és A velencei kalmár mint azóta is hatást gyakorló művek esetében a két mű alapvető különbségeinek feltárása a dolgozat annak a bizonyítására törekszik, hogy ezen két mű egymástól való eltávolításában mutatkozik meg azok egyéni jelentősége.
       Samuel Blumenfeld írja a Marlowe-Shakespeare Connection című könyvében, hogy Barabás és Shylock karaktere egy elme szikrája: Marlowe-é. Ahogy Charles Edelman is rámutat a „Which is the Jew That Shakespeare Knew?” című tanulmányában, kézenfekvő, de tévutakat nyitó feltételezés azt az irodalmi hagyományt követni, melyben Shylock irodalmi előzményét kutatják, gyakorta művek egymásnak való megfeleltetésével.
        Bár mindkét dráma történetvezetése a pénzt tematizálja, ritkán érvényesítik azt a szempontot, mely szerint a korai modern politikai és gazdasági berendezkedés alapján vizsgálják a két műben megjelenő problémafelvetéseket. Márpedig ennek a nézőpontnak a figyelmen kívül hagyásával elveszne egy olyan szempont, mellyel a két főhős távoli rokonságát bizonyíthatnánk.. Barabás kereskedő, aki az egyén etikai cselekedeteitől egészen a politika működési mechanizmusainak megvilágításáig tágítja az uzsora kontextusát, árnyaltan bemutatva az állam, a kereskedelem és a vallás viszonyát. Shylock azt az érzékeny viszonyrendszert tárja elénk egy uzsorás szemszögéből, melyben a velencei államban kereskedelmi katalizátorként működő, mégis megvetett zsidóság jogok igénylésével is szeretné megalapozni társadalmi pozícióit.
       Főhőse formálásakor Shakespeare bizonyosan észrevette azt a hatékony feszültségkeltő kettősséget, ahogyan Barabás idegenként van jelen egy meghatározóan keresztény közösségben. Marlowe és Shakespeare egyaránt él annak az eszközével, hogy sem a zsidókat, sem a keresztényeket nem ábrázolja fehéren-feketén.
       A két mű egymásnak való megfeleltetése helyett a dolgozat azt az utat szeretné követni, amely feltételezi, hogy eltérő a Marlowe-féle és a Shakespeare-féle drámai ösvény; nem érhető tetten A velencei kalmárban a Marlowe által indukált hatásoknak A máltai zsidóból való kreatív alkotói munka nélküli átvétele, ezért nem is egyértelműsíthetők ezek a marlowe-i hatások.
 



